Skerdyksna
Skerdyksna (arba Skerdiksna, Skirdyksna) – upelis Lietuvoje, Švenčionių rajone, daugiausia Pabradės seniūnijoje; Žeimenos kairysis intakas. Prasideda Naujašilio miške, netoli Baltasamanės. Teka į vakarus, žemupyje staiga suka į šiaurės rytus ir įteka į Žeimeną 13,5 km nuo jos žiočių, 1,5 km nuo Pabradės. Intakas – Klačiūnė (kairysis). Baseine nemaža pelkių. Vidurupyje sudarytas Karkažiškės tvenkinys. Vaga, išskyrus žemupį, ištiesinta. Didesni kaimai prie Skerdyksnos: Gaspariškiai, Skirlėnai, Zatiškės, Kločiūnai, Karkažiškė. Upėvardis kildinamas nuo žodžio skersti („pjauti, skrosti“).